钦定古今图书集成/明伦汇编/交谊典/第079卷 > 明屠隆鸿苞 > 《爱憎毁誉》
## 钦定古今图书集成/明伦汇编/交谊典/第079卷 > 明屠隆鸿苞 > 《爱憎毁誉》

爱憎毁誉，自古无定论，诚憎其人而毁之也。坦荡则
为疏诞，厚重则为艰深，英发则为狠躁，谦退则为巽
耎，仁爱则为柔媚，高介则为乖戾，和光则为秽溷，简
静则为惰弛，勤敏则为好事，守己则为为我，拯物则
为沽名，诚爱其人而誉之也。疏浅则为朗畅，深险则
为沈毅，躁妄则为刚果，萎薾则为冲抑，依阿则为仁
厚，崖异则为“独行”，污流则为“埋照”，避事则为“恬退”，妄
作则为立功，自为则为养高，趋时则为“利物。”君子学
道修身，惟自信于此心此理而已。不自信于此心此
理，而仆仆焉奔走于爱憎之口，不亦劳乎？即吾之操
持，安所适从也。